A Mercedes Motorsport főnöke, Toto Wolff beszélt a Ferrariról, Nico Rosbergről és a Spanyol Nagydíjról.
A Mercedes sok újdonsággal készült Barcelonára, ahogy a Ferrari is. Ennek fényében az időmérő edzés végeredménye meglepte a csapatot?
„Sokat találgattuk, hogy a Ferrari az új csomaggal vajon mennyit lép előre. Mi azonban a saját tervünkhöz tartjuk magunkat, és következetesen minden nagydíjra fejlesztünk valami újdonságot. Ezt észben tartva, most is egy kisebb csomaggal készültünk. Mi mindig csak magunkra koncentrálunk. Idén a siker kulcsa a gumik viselkedésének megértése, de emellett a legfontosabb tényező, hogy megtaláljuk a megfelelő egyensúlyt a versenytempó és az egykörös teljesítmény között.”
Hogyan értékeli pilótái – Lewis Hamilton és Nico Rosberg – teljesítményét?
„Az időmérőn a beállításokat kellett tökéletesen eltalálni, mert a körülmények gyorsan változtak a pályán. Ebből kellett a legtöbbet kihozni egy körön. A Q3-ban Nico már az első gyorskörén nagyon jó időt tett le az asztalra. Lewisnak problémái voltak az egyensúllyal. Úgy gondolom, hogy a második körre igazából egyiküknek sem volt szüksége. A pálya percről-percre sokat változott, és ez eredményezte a különbséget.”
A pálya állapotának folyamatos változása lehetővé teszi, hogy a futamon nagy meglepetés érje a csapatot?
„Óvatosan fogalmazok, ha azt mondom, hogy ez nem történhet meg – hiszen már Malajziában is láthattuk, hogy milyen gyorsan lehet rossz döntést hozni. Eszünkbe jut a 2013-as barcelonai futam traumája is, amikor az időmérőn még minden klappolt, majd a versenyen komolyan visszaestünk. Miután elemeztük a beállításokat szerintem jó döntéseket hoztunk. Azonban meglepetések mindig előfordulhatnak, de normál körülmények között jónak tűnik a dolog.”
Milyen fontos Nico Rosbergnek a pole pozíció, annak fényében, hogy idén még nem ünnepelhetett kvalifikációs sikert?
„Nem szabad elfelejteni, hogy ezek a srácok nagyon kemények, és erősek. Ez az eredmény pszichológiailag sokat jelent, de ez nem a valóság. Lewis az elmúlt négy versenyen elkapta a fonalat, és négy versenyt meg is nyert zsinórban, de Nico nem hagyta, hogy ez megingassa. Ezen a hétvégén koncentrált maradt, és minden jól alakult számára. Mondhatjuk úgy is, hogy Lewisnak gondjai akadtak a beállításokkal, és peche volt a körülményekkel. De nem szeretnék túl sokat belelátni a tegnapi napba.”
Örül neki, hogy Nico újra ott van elöl?
„Nem, én mindig semleges vagyok. Mindkét pilóta sikerének örülök. Hol az egyiknek gratulálunk, és a másiknak segítünk jobbá válni. Persze ők egyedül és képesek összeszedni magukat. Engem nem ért meglepetésként, hogy Nico megszerezte a pole pozíciót. Emlékezzünk csak vissza a tavalyi évre, amikor Ő szerezte meg a legtöbb pole-t…”